**ΔΕΛΤΙΟ ΤΥΠΟΥ**

**«Doing Business in Romania»**

**Προοπτικές συνεργασίας για τις ελληνικές επιχειρήσεις**

**στη δυναμική αγορά της Ρουμανίας**

**Αθήνα, 13 Μαρτίου 2025** | Με επιτυχία ολοκληρώθηκε το δεύτερο για το 2025 και το εικοστό πέμπτο κατά σειρά webinar «Doing Business in… challenges and opportunities», το οποίο διοργάνωσε την Τετάρτη 26 Φεβρουαρίου 2025 η Ελληνική Εταιρεία Επενδύσεων και Εξωτερικού Εμπορίου (Enterprise Greece) σε συνεργασία με το Γραφείο Οικονομικών & Εμπορικών Υποθέσεων της Ελληνικής Πρεσβείας στο Βουκουρέστι, στοχεύοντας στην ανάδειξη των ευκαιριών της αγοράς της Ρουμανίας.

Η εκδήλωση **«Doing Business in Romania»** συγκέντρωσε περίπου 120 εγγραφές και τη συμμετοχή διακεκριμένων ομιλητών τόσο από τις πρεσβείες των δύο χωρών, όσο και από την επιχειρηματική κοινότητα, κυρίως από τους κλάδους των τροφίμων & ποτών, των κατασκευαστικών έργων, της ψηφιοποίησης και των φυσικών καλλυντικών.

Ως στρατηγικός εταίρος η Ρουμανία προσφέρει διαχρονικά ένα δυναμικό περιβάλλον για εξαγωγές και για επενδύσεις, το οποίο αναμένεται να βελτιωθεί περαιτέρω, μετά και από την ένταξή της φέτος στη ζώνη Schengen. Όπως μάλιστα επισημάνθηκε από τους περισσότερους ομιλητές, η ρουμανική αγορά είναι ιδιαίτερα μεγάλη και ανταγωνιστική και παρότι αναπτύσσεται ταχύτατα, δεν είναι ακόμη κορεσμένη. Το γεγονός αυτό, σε συνδυασμό με την αυξανόμενη αγοραστική δύναμη των Ρουμάνων και τη στροφή τους προς τα καταναλωτικά αγαθά, προσφέρει ευκαιρίες για όσα ποιοτικά ελληνικά προϊόντα έχουν το συγκριτικό πλεονέκτημα να διαφοροποιούνται από τα υφιστάμενα.

Ειδικά για τα τρόφιμα-ποτά, επισημάνθηκε ότι παρουσιάζουν ανάπτυξη τόσο σε αξία, όσο και σε όγκο πλέον, δεδομένης και της αναγνωρισιμότητας που έχουν από το έντονο τουριστικό ρεύμα προς τη χώρα μας, η οποία αποτελεί τον δημοφιλέστερο προορισμό των Ρουμάνων. Αντιστοίχως, για τον κλάδο των καλλυντικών αναφέρθηκε ότι παρουσιάζει μεγάλες ευκαιρίες ανάπτυξης για τα επώνυμα ελληνικά προϊόντα με φυσικά συστατικά, κυρίως μέσω e-shops και social media marketing, με αυξανόμενη την ευαισθητοποίηση των καταναλωτών σε θέματα ποιότητας, προστασίας περιβάλλοντος και υγείας.

Σημαντικές προοπτικές διαφαίνονται επίσης στον κατασκευαστικό κλάδο και τα συναφή δομικά υλικά, χάρη στα σημαντικά έργα υποδομής που λαμβάνουν εκτενώς χώρα, κυρίως στους δημόσιους τομείς υγείας και οδικών και σιδηροδρομικών δικτύων. Όσον αφορά στις υπηρεσίες ψηφιοποίησης και το οικοσύστημα νεοφυών επιχειρήσεων, τονίσθηκε ότι η Ρουμανία παρουσιάζει ιδιαίτερα θετικά δείγματα γραφής, με τον κλάδο ICT να συμμετέχει περίπου με 6,5% στο ΑΕΠ, δίνοντας έτσι τη δυνατότητα στις ελληνικές επιχειρήσεις, λόγω και της μικρής γεωγραφικής απόστασης, για εποικοδομητικές συνέργειες.

Την έναρξη της εκδήλωσης κήρυξε ο Διευθύνων Σύμβουλος της Enterprise Greece, Δρ. Μαρίνος Γιαννόπουλος, δηλώνοντας μεταξύ άλλων: *«Η αγορά της Ρουμανίας αποτελεί στρατηγικό εταίρο για τα ελληνικά προϊόντα και τις επενδύσεις. Η σταθερή άνοδος των ελληνικών εξαγωγών επιβεβαιώνει τη δυναμική των εμπορικών μας σχέσεων. Παράλληλα, η Ρουμανία συγκαταλέγεται μεταξύ των κυριότερων επενδυτικών προορισμών για ελληνικές επιχειρήσεις. Ως Enterprise Greece, αναγνωρίζουμε τη σημασία της ρουμανικής αγοράς και δεσμευόμαστε να στηρίξουμε περαιτέρω τη δραστηριοποίηση των ελληνικών επιχειρήσεων, ενισχύοντας τη διμερή οικονομική συνεργασία και αξιοποιώντας τις ευκαιρίες που παρουσιάζονται στον δυναμικό αυτόν προορισμό».*

Την εκδήλωση τίμησαν με τον χαιρετισμό τους τόσο η πρέσβης της Ελλάδος στο Βουκουρέστι, κα Ευαγγελία-Λιλή Γραμματίκα, όσο και η πρέσβης της Ρουμανίας στην

Αθήνα, κα Carmen Ileana Mihalcescu.

Η Ελληνίδα πρέσβης αναφέρθηκε στους διαχρονικά άριστους δεσμούς που συνδέουν τις δύο πλευρές και τόνισε τη δυναμική ελληνική επιχειρηματική παρουσία στη Ρουμανία τις τελευταίες δεκαετίες. Ιδιαίτερη μνεία έκανε στις γεωπολιτικές εξελίξεις των τελευταίων ετών αλλά και την πλήρη ένταξη στο χώρο Schengen, εξελίξεις οι οποίες δημιουργούν νέες προοπτικές περαιτέρω ανάπτυξης των οικονομικών σχέσεων με την μεγάλη και ταχύτατα αναπτυσσόμενη αγορά της Ρουμανίας.

Τη σημασία που έχει η Ελλάδα ως εμπορικός εταίρος της χώρας της επεσήμανε με τη σειρά της και η Πρέσβης της Ρουμανίας, η οποία ανέφερε μεταξύ άλλων ότι η Ρουμανία προσφέρει ένα δυναμικό επιχειρηματικό περιβάλλον με σταθερή ανάπτυξη.

Ο Προϊστάμενος του Γραφείου Οικονομικών και Εμπορικών Υποθέσεων Βουκουρεστίου, κ. Κωνσταντίνος Δίκαρος, παρουσίασε από την πλευρά του, τα ποσοτικά και ποιοτικά στοιχεία που έχουν ευνοήσει την ελληνική επιχειρηματική δραστηριότητα στη Ρουμανία και ανέπτυξε τις ισχυρές προοπτικές και δυνατότητες που εμφανίζει η αγορά της χώρας. Τόνισε ότι, πέραν των ισχυρών εμπορικών ροών, το επίπεδο των ομιλητών πιστοποιεί την ευρωστία της ελληνικής επιχειρηματικής κοινότητας στη Ρουμανία.

**Enterprise Greece**

Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:** ENTERPRISEGREECE | Γραφείο Τύπου– 210 3355705, Χρήστος Ρουμελιώτης c.roumeliotis@eg.gov.gr